Scandal în Educație. Părinții de la "școala groazei" vor mai mulți paznici
- Moraru Iulia
- 7 martie 2024, 10:12
În urma scandalului de viol de la școala Nicolae Titulescu din București, pe care autoritățile au încercat să-l mușamalizeze, a fost programată o întâlnire la care vor participa reprezentanții instituției și cei ai primăriei Sectorului 1.
Ședința de la Școala Nicolae Titulescu va avea loc la ora 18.00, în cursul zilei de joi, 7 martie.
Va lua parte la ședință și Consiliul Școlii, dar sunt informații că va fi prezentă chiar și Clotilde Armand, edilul Sectorului 1.
Ședință convocată la Școala Nicolae Titulescu din București
Întâlnirea vine după ce părinții de la școala din centrul Bucureștiului au depus o solicitare la primărie prin care cereau ca numărul de paznici să fie suplimentat.
Cererea a fost înregistrată zilele trecute, pe 5 martie, la Primăria Sectorului 1. Deși termenul de soluționare era de 30 de zile, situația a făcut ca aceasta să fie rezolvată mult mai repede.
Părinții de la Nicolae Titulescu cer ca numărul de paznici să crească la trei sau patru, comparativ cu unul cât este în prezent.
De asemenea, noua directoarea a declarat încă de miercuri, odată cu preluarea funcției, că va implementa un set de măsuri pentru siguranță.
Un copil de opt ani a fost agresat sexual de două ori
Amintim că un amplu scandal a izbucnit la Școala Nicolae Titulescu după ce părinții unui copil de opt ani a reclamat că băiatul lor a fost agresat sexual de două ori, în toaleta școlii, de un coleg mai mare.
Mai mulți părinți au început încă de luni să protesteze în fața instituției, iar cu o zi după, ministrul Educației, Ligia Deca, a anunțat că va trimite Corpul de Control pentru a verifica situația.
Imediat după, directoarea Școlii Nicolae Titulescu și-a dat demisia din funcție.
În cursul zilei de miercuri, avocatul familiei băiatului agresat a declarat că pe urmele minorului au fost descoperite urme de agresiune, fiind prezente și dovezi în acest sens.
"Pentru al doilea raport medico-legal, avem o constatare de la Grigore Alexandrescu care s-a trimis către INML, unde așteptăm să fie comunicat.
Se confirmă urme de agresiune, nu fapte. Urmează ca Parchetul să stabilească împrejurările în acre s-a produs totul", a spus avocatul.